9. การควบคุมภายใน

บริษัทให้ความสำคัญต่อการจัดให้มีระบบการควบคุมภายในที่เพียงพอ และเหมาะสม
เพื่อมุ่งให้การดำเนินกิจการต่างๆ ของบริษัทเป็นไปอย่างมีประสิทธิภาพ และก่อให้เกิดประสิทธิผล
บริษัทจัดให้มีระบบการควบคุมภายในที่ครอบคลุมทุกด้าน ทั้งด้านการเงิน การดำเนินงาน
การปฏิบัติงาน การบริหารบุคลากร การบริหารงานทั่วไป การบริหารระบบสารสนเทศ
ตลอดจนดำเนินการเพื่อให้ระบบบัญชี และรายงานทางการเงินมีความถูกต้องเชื่อถือได้
เป็นไปตามข้อบังคับที่เกี่ยวข้องกับการดำเนินธุรกิจของบริษัท
โดยสรุประบบการควบคุมภายในของบริษัทแบ่งเป็นหัวข้อ ดังต่อไปนี้

9.1 สภาพแวดล้อมการควบคุม

บริษัทมีสภาพแวดล้อม ที่เอื้ออำนวยให้ระบบการควบคุมภายในมีความเหมาะสม เพียงพอ
และมีประสิทธิภาพ ได้แก่

-   บริษัทได้จัดโครงสร้างขององค์กร และสายงานบังคับบัญชา ให้มีความชัดเจน และเหมาะสม
    มีการมอบอำนาจหน้าที่ ความรับผิดชอบเป็นลายลักษณ์อักษร เพื่อให้พนักงานทุกคนทราบ
    และตระหนักถึงบทบาท อำนาจ หน้าที่ และความรับผิดชอบของตน

-   บริษัทกำหนดนโยบาย และขั้นตอนการปฏิบัติงานในระบบงานต่างๆ ไว้เป็นลายลักษณ์อักษร

-   บริษัทมีข้อกำหนดห้ามฝ่ายบริหาร
    และพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับกิจการ
    รวมทั้งบทลงโทษหากมีการฝ่าฝืนไว้ในระเบียบข้อบังคับการทำงาน

9.2 การประเมินความเสี่ยง

บริษัทมีการประเมินความเสี่ยงทั้งภายในและภายนอก ที่มีผลกระทบต่อการดำเนินธุรกิจของบริษัท
วิเคราะห์ และกำหนดมาตรการจัดการความเสี่ยง การสื่อสารให้พนักงานที่เกี่ยวข้องได้ทราบ

9.3 กิจกรรมการควบคุม

บริษัทมีนโยบายและวิธีปฏิบัติงาน เพื่อเป็นแนวทางในการปฏิบัติงาน โดยมุ่งหมายให้บรรลุเป้าหมาย
ตามที่ฝ่ายบริหารกำหนดไว้
กิจกรรมเพื่อการควบคุมจะชี้ให้ผู้ปฏิบัติงานเห็นความเสี่ยงที่อาจเกิดขึ้นในการปฏิบัติงาน
เพื่อให้เกิดความระมัดระวัง และสามารถปฏิบัติงานให้สำเร็จตามวัตถุประสงค์ เช่น

-   ด้านการเงินการบัญชี บริษัทมีการควบคุมภายในเกี่ยวกับการเก็บเงิน รักษาเงิน การรับจ่าย
    เงินฝากธนาคาร และเงินยืมทดรอง เป็นไปตามระเบียบที่กำหนด
    มีการบันทึกบัญชีครบถ้วนถูกต้องและสม่ำเสมอ

-   ด้านการจัดซื้อสินค้าและบริการ บริษัทมีข้อกำหนด และขั้นตอนการปฏิบัติงานการจัดซื้อ
    เพื่อเป็นแนวทางปฏิบัติในการจัดซื้อ
    ซึ่งได้กำหนดหน้าที่ความรับผิดชอบในขั้นตอนการปฏิบัติการจัดซื้อไว้อย่างชัดเจน เช่น
    อำนาจการอนุมัติ การกำหนดความต้องการสินค้าและบริการ การตรวจรับ

-   บริษัทกำหนดให้ใช้ดัชนีวัดผลการปฏิบัติงาน (KPI) กับพนักงานทั้งองค์กร

-   บริษัทมีการกำหนดขอบเขตอำนาจหน้าที่
    และวงเงินอำนาจอนุมัติในแต่ละระดับไว้เป็นลายลักษณ์อักษร

9.4 สารสนเทศและการสื่อสาร

บริษัทมีระบบสารสนเทศที่เกี่ยวเนื่องกับการปฏิบัติงาน การรายงานทางการเงิน และการดำเนินงาน
การปฏิบัติตามนโยบาย และระเบียบปฏิบัติ มีการจัดทำข้อมูลที่สำคัญต่างๆ
อย่างเพียงพอที่จะใช้ในการตัดสินใจ
รวมทั้งข้อมูลสารสนเทศที่ได้จากภายนอกองค์กรมีการสื่อสารไปยังผู้บริหาร และผู้ใช้ภายในองค์กร
ในรูปแบบที่ช่วยให้ผู้รับสารสนเทศปฏิบัติหน้าที่ตามความรับผิดชอบได้อย่างมีประสิทธิภาพ

9.5 การติดตามและประเมินผล

บริษัทจัดตั้งหน่วยงานตรวจสอบภายใน เพื่อทำหน้าที่ตรวจสอบ ประเมินผลการควบคุมภายใน
กำกับดูแล เพื่อให้เกิดความมั่นใจว่าการปฏิบัติงานในด้านต่างๆ
และกิจกรรมทางการเงินที่สำคัญของบริษัทได้ดำเนินตามแนวทางที่กำหนด
โดยทางหน่วยงานตรวจสอบภายใน จะมีการจัดทำแผนการตรวจสอบประจำปี
รวมทั้งดำเนินงานตรวจสอบตามแผนงานนั้น และเพื่อให้หน่วยงานตรวจสอบภายในมีความเป็นอิสระ
สามารถทำหน้าที่ตรวจสอบได้อย่างเต็มที่
คณะกรรมการบริษัทจึงกำหนดให้หน่วยงานตรวจสอบภายในมีหน้าที่รายงานผลโดยตรงต่อคณะกรรมการตรวจสอบ
รวมถึงได้รับการประเมินผลจากคณะกรรมการตรวจสอบ

การกำกับดูแลการใช้ข้อมูลภายใน

คณะกรรมการบริษัทได้ตระหนักถึงความสำคัญของการป้องกันข้อมูลภายในของบริษัทไปใช้เพื่อประโยชน์ส่วนตนเป็นอย่างยิ่ง
จึงมีการกำหนดนโยบายให้มีการเก็บรักษาข้อมูลซึ่งยังมิได้เปิดเผยต่อสาธารณชนไว้เป็นความลับ ดังนี้

1. ห้ามมิให้กรรมการ ผู้บริหาร พนักงาน และลูกจ้างของบริษัทนำความลับ และ/
หรือข้อมูลภายในของบริษัทไปเปิดเผยหรือแสวงหาผลประโยชน์แก่ตนเองหรือเพื่อประโยชน์แก่บุคคลอื่นใดไม่ว่าโดยทางตรงหรือทางอ้อม
และไม่ว่าจะได้รับผลประโยชน์ตอบแทนหรือไม่ก็ตาม

2. ห้ามมิให้กรรมการ (รวมถึงคู่สมรสและบุตรที่ยังไม่บรรลุนิติภาวะ) ผู้บริหาร
(รวมถึงคู่สมรสและบุตรที่ยังไม่บรรลุนิติภาวะ) พนักงาน
และลูกจ้างของบริษัทใช้ข้อมูลภายในของบริษัทที่มีหรืออาจมีผลกระทบต่อการเปลี่ยนแปลงราคาของหลักทรัพย์ของบริษัทซึ่งยังมิได้เปิดเผยต่อสาธารณชน
เพื่อทำการซื้อ ขาย เสนอซื้อ เสนอขาย หรือชักชวนให้บุคคลอื่นซื้อ ขาย
เสนอซื้อหรือเสนอขายหลักทรัพย์ของบริษัทไม่ว่าทางตรงหรือทางอ้อม
ก่อนที่ข้อมูลนั้นจะได้มีการเปิดเผยต่อสาธารณชน
ไม่ว่าการกระทำดังกล่าวจะกระทำเพื่อประโยชน์ต่อตนเองหรือผู้อื่น
หรือเพื่อให้ผู้อื่นกระทำการดังกล่าวโดยตนได้รับประโยชน์ตอบแทน
ผู้ใดฝ่าฝืนจะถูกลงโทษตามมาตรการทางวินัยของบริษัท

3.
บริษัทได้ดำเนินการแจ้งให้ผู้บริหารเข้าใจและรับทราบภาระหน้าที่ในการรายงานการถือครองหลักทรัพย์ในบริษัทของตนเอง
คู่สมรส และบุตรที่ยังไม่บรรลุนิติภาวะ
ตลอดจนการรายงานการเปลี่ยนแปลงการถือครองหลักทรัพย์ต่อสำนักงานคณะกรรมการกำกับหลักทรัพย์และตลาดหลักทรัพย์
ตามมาตรา 59 และบทกำหนดโทษตามพระราชบัญญัติหลักทรัพย์และตลาดหลักทรัพย์ พ.ศ. 2535

ทั้งนี้ บริษัทได้แจ้งให้กรรมการ ผู้บริหาร พนักงาน
และลูกจ้างของบริษัททราบเกี่ยวกับข้อกำหนดข้างต้น
รวมทั้งการห้ามซื้อขายหลักทรัพย์ของบริษัทในช่วงระยะเวลา 1 เดือน
ก่อนการเปิดเผยงบการเงินให้แก่สาธารณชนทราบ

สำหรับในส่วนของพนักงาน
บริษัทได้กำหนดเรื่องนี้ไว้เป็นหัวข้อหนึ่งของจริยธรรมที่พนักงานพึงยึดถือปฏิบัติ
โดยมิให้พนักงานแสวงหาผลประโยชน์ให้ตนเองและผู้ที่เกี่ยวข้อง
จากตำแหน่งหน้าที่การงานและข้อมูลอันเป็นความลับของบริษัท

ทั้งนี้ หากพบว่าบุคคลข้างต้นได้นำข้อมูลภายในของบริษัทไปใช้เพื่อประโยชน์ส่วนตน
บริษัทถือว่าบุคคลดังกล่าวมีความผิดทางวินัยอย่างร้ายแรง
และจะถูกลงโทษตามข้อบังคับพนักงานของบริษัทต่อไป